
ועדת החוקה, חוק ומשפט
05/06/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 18>
מישיבת ועדת החוקה, חוק ומשפט
יום רביעי, כ"ז בסיון התשע"ג (05 ביוני 2013), שעה 9:00
<סדר היום:>
<הצעת חוק חובת המכרזים (תיקון מס' 22 - הוראת שעה) (תיקון) (הארכת הוראת שעה), התשע"ג-2013>
נכחו:

<חברי הוועדה:> 
דוד רותם – היו"ר
שולי מועלם-רפאלי

שלי יחימוביץ
חמד עמאר
<מוזמנים:> 
	חנן ארליך
	–
	יעוץ וחקיקה, משרד המשפטים

	קינסט אלון
	–
	מרכז כלכלה ורכש, מינהל הרכש, משרד האוצר

	יצחק וכטל
	–
	עו"ד, משרד הביטחון

	מור יחיאלי
	–
	מתמחה, משרד הביטחון

	אביעד בן יעקוב
	–
	מתמחה, משרד הביטחון

	פסי פליישמן-זיידינר
	–
	עו"ד , לשכה משפטית, משרד התעשיה, המסחר והתעסוקה

	יאיר שירן
	–
	מנהל מינהל תעשיות, משרד התעשיה, המסחר והתעסוקה

	רמי אלרוב
	–
	מתמחה, לשכה משפטית, משרד התעשיה, המסחר והתעסוקה

	בר לוי
	–
	מתמחה, לשכה משפטית, משרד התעשיה, המסחר והתעסוקה

	רויטל גור
	–
	ע' יועמ"ש, המשרד לבטחון פנים

	עודד ברוק
	–
	ע' יועמ"ש, המשרד לבטחון פנים

	שימרית רכמוט
	–
	ע' יועמ"ש, המשרד לבטחון פנים

	חיזקיה ישראל
	–
	מנהל המחלקה לביטחון סוציאלי, התאחדות התעשיינים

	צבי ליברמן
	–
	מנהל איגוד תעשיות הטקסטיל והאופנה, התאחדות התעשיינים

	רונית פרל
	–
	יועצת משפטית, התאחדות התעשיינים

	רן אליהו
	–
	פעיל המשמר החברתי


<ייעוץ משפטי:>
אלעזר שטרן
<מנהל/ת הוועדה:>
דורית ואג
<רישום פרלמנטרי:>
רויטל יפרח
<הצעת חוק חובת המכרזים (תיקון מס' 22 - הוראת שעה) (תיקון) (הארכת הוראת שעה), התשע"ג-2013>
<היו"ר דוד רותם:>
בוקר טוב. אני פותח את הישיבה. אנחנו נעסוק היום בחוק חובת המכרזים (תיקון מס' 20 – הוראת שעה) (הארכת הוראת שעה), של חברת הכנסת שלי יחימוביץ, משה גפני, יצחק וקנין ונחמן שי.
חברת הכנסת יחימוביץ, מה את רוצה מאתנו?
<שלי יחימוביץ:>
אדוני היושב ראש, אני מבקשת שנעביר את החוק בוועדה בקריאה שנייה ושלישית לקראת הצבעה. יפה שעה אחת קודם.
<היו"ר דוד רותם:>
זה מה שאנחנו נעשה.

יש מישהו ממשרד המשפטים או מישהו שרוצה להגיד לי משהו? דבר.
<חנן ארליך:>
אני ממשרד המשפטים, מחלקת ייעוץ וחקיקה. בדיון הקודם שנערך בוועדה עלה נושא הרטרואקטיביות, החלה, הרצון להחיל באופן רטרואקטיבי את התיקון כך שהוראת השעה תמשך ברצף. אמרנו אז שבאמת יש היתכנות משפטית אבל בכפוף לשני סייגים שאותם אמרנו, כפי שגם מופיע בפרוטוקול. האחד הוא תיקונים מסוימים שנדרשים בתקנות והשני, זו השאלה של האם יתקיימו מכרזים בתקופת הביניים, שהמצב העובדתי לא היה ברור, לי לפחות, באותו שלב דיו.
בדקנו את נושא המכרזים והסתבר שאכן התקיימו במשרד הביטחון מכרזים בתקופת הביניים. כלומר, לאחר פקיעת החוק והתקנות ועד כה. לכן, לאחר בדיקה נוספת שערכנו, אנחנו מבקשים שהתחילה של התיקון תהיה אקטיבית. כלומר, מכאן ואילך ולא רטרואקטיבית וכך גם לגבי התקנות.
<היו"ר דוד רותם:>
ובלבד שיקרו שני דברים: שהתקנות יישארו בתוקף. אני לא מחכה לכם עוד שנה כי זה מה שלקח לי בפעם הקודמת, שעד שהבאתם את התקנות לקח שנה. לא יהיה דבר כזה, התקנות יישארו בתוקפן. דבר שני, כל מכרז שיוצע ועוד לא הוצע, יחול עליו החוק.

<חנן ארליך:>
לגבי הנקודה הראשונה, התקנות - -

<שולי מועלם:>
שיצאו כבר, אדוני היושב ראש?

<היו"ר דוד רותם:>
לא, שיצאו מכאן ואילך.

<חנן ארליך:>
התקנות לא יכולות להישאר בתוקף כי הן לא בתוקף.
<היו"ר דוד רותם:>
אני אחיה אותן. אתה יודע, אני מומחה בהנשמה מלאכותית.

<חנן ארליך:>
כמו שאמרתי, ישבנו ובדקנו את הענין הזה ושוב, ככל שלא תהיה תחילה רטרואקטיבית של החוק, של התקנות, אז נבקש שהן יהיו מכאן ואילך ונצטרך להתקין אותן מחדש.
<היו"ר דוד רותם:>
אתם מתחייבים על זמן?
<חנן ארליך:>
אני מציע את הניסוח שהיה גם בפעם הקודמת, של תוך 30 יום. אני אסביר למה - -
<היו"ר דוד רותם:>
לא, לא. אתם התחייבתם ל-30 יום וכמה זמן זה לקח לכם בפועל?
<חנן ארליך:>
כחצי שנה למיטב זכרוני.

<היו"ר דוד רותם:>
תודה.

<חנן ארליך:>
אני אנסה להסביר, ברשותך, אדוני יושב ראש הוועדה, למה הפעם זה ייקח פחות, להערכתי. ראשית, אנחנו למודי ניסיון מבחינת הפרוצדורה המיוחדת שיש בתקנות האלה, ומכיוון שרשום שם "הממשלה תתקין תקנות" ולא "שר האוצר" אז למדנו את הדרך לעשות את זה. הדבר העיקרי הוא שלמעשה, התיקון של התקנות, הנוסח קיים בתוספת שני תיקונים שנזכרתי שנרצה להכניס ונפרט מיד, שהם קצרים מבחינת תכנם ואורך הטקסט שלהם והם לא יוצרים בעיה. זה השינוי של הגדרה והשני הוא גם שינוי קטן יחסית, שאפשר לעשות את זה באופן כמעט מיידי והייתי מציע, אם הוועדה תסכים, אפילו לסכם על הניסוח כעת.
<היו"ר דוד רותם:>
האם מקובל עליכם שאם תוך 30 יום לא תגישו תקנות אני אראה בתקנות הקיימות כהצעה שלכם ואני אאשר אותן?
<חנן ארליך:>
הדברים לא לגמרי תלויים בנו. שוב, אם ראש הממשלה, שהוא זה שחתם על התיקון הקודם, יעכב את החתימה, אני לא יכול להכריח אותו ואני לא יכול להתחייב.
<היו"ר דוד רותם:>
הוא לא יעכב שום דבר. אם הוא יידע שיש נוסח שאותו אני מאשר בתום 30 יום, תאמין לי, הוא יחתום מהר.

<חנן ארליך:>
אני אומר שאני לא יכול להתחייב על דברים שלא תלויים בי. אני כן יכול לומר שכל מה שקשור לגיבוש הנוסח מבחינתנו, זה דבר שאני יכול לעשות באופן כמעט מידי, של אותם תיקונים שהזכרתי. ואז, זה יועבר לאישור וחתימת ראש הממשלה.

<חמד עמאר:>
אני רוצה להודות לחברת הכנסת שלי יחימוביץ על הצעת החוק החשובה הזאת.
<היו"ר דוד רותם:>
לשלי תמיד יש הצעות חוק חשובות.

<שלי יחימוביץ:>
תודה רבה.

<חמד עמאר:>
כידוע לכולם, המצב בעדה הדרוזית הוא מצב מאד קשה בנושא של הפקרת נשים. כל הנושא של המכירות, שהוא הנשמה מלאכותית, כמו שאמרת בהתחלה, זה לעדה ותעסוקה לנשים. לכן, העברת החוק הזאת והבאת התקנות כמה שיותר מהר זה מאד יכול לעזור ולקדם את כל הנושא של תעסוקת נשים במגזר הדרוזי.

<היו"ר דוד רותם:>
בקיצור, אני צריך לדאוג לנשים במגזר הדרוזי.
<חמד עמאר:>
מבחינתי, זה אחד הדברים החשובים.
<היו"ר דוד רותם:>
זה בסדר, זה חשוב. אני מסכים אתך שזה חשוב.

כן, אדוני, היועץ המשפטי, אתה מוכן למצוא לנו פתרון? שהרי אני לא אסמוך על אף אחד שישלחו לראש הממשלה וכשיהיה לו זמן אז הוא יחתום.
<אלעזר שטרן – הלשכה המשפטית:>
אני רוצה להבהיר נקודה: בדיון הקודם הבעתי את העמדה שהיא העמדה העקבית של הלשכה המשפטית בכנסת נגד חקיקה רטרואקטיבית. עם זאת - -
<היו"ר דוד רותם:>
תעבור לנושא הבא.
<<אלעזר שטרן – הלשכה המשפטית:>
>
- - עם זאת, אחרי שהוועדה לא קיבלה את העמדה הזאת ואישרה לקריאה ראשונה חקיקה רטרואקטיבית גמורה, חשבנו שהחלופה לחקיקה רטרואקטיבית גמורה עדיף ללכת במתווה של נוסח שלא הנחנו לקראת הדיון הזה, שבאמת נחוקק את הוראת השעה מכאן ולהבא וזה מחיה את התקנות כאילו הותקנו כדין. אני כן חייב לציין שמדובר בהליך חריג. הוא אפשרי, יש לו תקדימים, לא הרבה, אבל הוא אפשרי.

<היו"ר דוד רותם:>
למה אכפת לי מתקדימים? אתה הרי מכיר אותי, אני אוהב ליצור את התקדימים.

<<אלעזר שטרן – הלשכה המשפטית:>
>
הקונסטרוקציה שבה המחוקק הראשי בא ומחיה תקנות מחקיקת משנה באמצעות חקיקה ראשית היא לא דבר מקובל, היא לא דבר רגיל, והוא נעשה בנסיבות מאד חריגות. השאלה מתי הנסיבות הן חריגות, זה פתוח לשיקול דעת.
<שולי מועלם:>
זה נסיבות חריגות. זה נושא נורא חשוב, זה כבר סוכם ודובר פה גם בדיונים בכנסת הקודמת וגם בדיון הקודם שהיה פה. אני חושבת שהדברים נאמרו פה כל כך בבירור על ידי אנשים ותיקים ממני בתחום ונראה כאילו יש פה איזו אלסטיות בלתי ניתנת - -
<היו"ר דוד רותם:>
שולי, אל תתרגשי מאנשים ותיקים.
<שולי מועלם:>
לא, אבל באני דווקא מתרגשת מהם ואני מרגישה שיש פה איזה ניסיון לאלסטיות, שלחדשים, שיש להם כמה חסרונות אבל גם אולי יתרון אחד, האלסטיות הזאת נראית - -
<היו"ר דוד רותם:>
של החדשים זה עובר עם הגיל. זה רק ענין של זמן.

<שלי יחימוביץ:>
מה שאתה אומר עכשיו נכון ב-100% כעובדה ביולוגית.

<היו"ר דוד רותם:>
אדוני יקרא את התקנות, אני צריך ב-9:30 ללכת להצבעה בוועדת הכנסת. 
<<אלעזר שטרן – הלשכה המשפטית:>
>
האם לקרוא את הנוסח של הקריאה הראשונה או את - -
<היו"ר דוד רותם:>
את הנוסח שהכנת.

<<אלעזר שטרן – הלשכה המשפטית:>
>
מקריא: "הצעת חוק חובת המכרזים (תיקון מס' 20 – הוראת שעה)" זה צריך להיות: תיקון מס' 21. "(תיקון – העדפת תוצרת הארץ במכרזי מערכת הביטחון – הארכת הוראת שעה), התשע"ג-2013. 1. בתקופה שמיום תחילתו של חוק זה ועד תום שנתיים מהיום האמור, יקראו את סעיף 3א(א)(1) לחוק חובת המכרזים, התשנ"ב-1992, (להלן – החוק העיקרי) כך: לאחר המילים "(בחוק זה – אזור)" יבוא "ורכישת טקסטיל עבור מערכת הביטחון והמשרד לביטחון פנים". 2. תוקף תקנות. תקנות חובת המכרזים (העדפת תוצרת הארץ) (הוראת שעה), התשע"א-2011, יראו אותן כאילו הותקנו כדין מכוח סעיף 3א(א)(1) לחוק חובת המכרזים, התשנ"ב-1992, כנוסחו בסעיף 1 לחוק העיקרי, בכל הנוגע לתקופת תוקפו של חוק זה."
<היו"ר דוד רותם:>
למה אתם לא מסכימים?
<חנן ארליך:>
בסעיף 2, כפי שהסברתי קודם, אנחנו חושבים שהנוסח צריך להיות כפי שהיה בתיקון הקודם. כלומר: התקנות לפי סעיף 3א(א)(1) לחוק העיקרי כנוסחו בסעיף 1 לחוק זה לענין רכישת טקסטיל בעבור מערכת הביטחון והמשרד לביטחון הפנים יוגשו לוועדת החוקה, חוק ומשפט של הכנסת בתוך 30 ימים מיום תחילתו של חוק זה.
<היו"ר דוד רותם:>
רק אם תוסיף עוד פסקה אחת: לא הוגשו התקנות כאמור, לא יוצעו מכרזים. אתם תיקחו על עצמכם אחריות, אתה מבין, חנן? לא ילכו יותר המשחקים האלה של לגלגל את זה על מישהו אחר. לא.
<חנן ארליך:>
אני מתייעץ, ברשותך, עם אנשי המשרדים.
<היו"ר דוד רותם:>
אין שום בעיה, תתייעץ. שלא יציעו מכרזים.
<חנן ארליך:>
אדוני, אנחנו צריכים את עמדת משרד הביטחון שלא נמצאים פה כרגע.
<דורית ואג:>
הם נרשמו לדיון, לא ברור לי למה הם לא הגיעו.

<היו"ר דוד רותם:>
אתה רוצה 5 דקות הפסקה? יש לך 5 דקות. אפשר לעצור את הפרוטוקול.

<(הישיבה נפסקה בשעה 09:30 ונתחדשה בשעה 09:35.)>
<היו"ר דוד רותם:>
אני מחדש את הדיון.

<חנן ארליך:>
אנחנו מחכים לנציג משרד הביטחון - -
<היו"ר דוד רותם:>
נציג משרד הביטחון היה צריך להיות פה הבוקר ב-9:00. אני הפסקתי לחכות לעובדי מדינה.

<שלי יחימוביץ:>
זה מבזה את כבודה של הכנסת.
<היו"ר דוד רותם:>
אני לא אחכה לעובדי מדינה. עובדי מדינה יהיו פה בזמן.
<חנן ארליך:>
תוך דקה שתיים אני מניח שהוא יהיה פה אבל - -

<היו"ר דוד רותם:>
לא, לא, אל תחכו לו.

<שלי יחימוביץ:>
נתחיל כולנו לשבת ולחכות לו? אין גבול?

<חנן ארליך:>
לא, יש נקודה נוספת שהזכרתי אותה בראשית דבריי וזה התיקונים בתקנות שאנחנו מבקשים להכניס, שנובעים מהשוני בין המצב הנוכחי לבין המצב שבו הותקנה הוראת השעה הקודמת. הנושא הוא ההחרגה של רשות הכבאות מתחולת התקנות.

<היו"ר דוד רותם:>
למה?

<חנן ארליך:>
אני אבקש אולי מעודד ברוק להעלות את הנושא הזה.
<שלי יחימוביץ:>
אין שום חובה משפטית לעשות את זה. אין לכם חובה משפטית כזאת. סתם זאת "עז" שאתם תוקעים.
<חנן ארליך:>
זאת לא "עז"...
<היו"ר דוד רותם:>
אתה יודע מה? זה לא חשוב. אתם תרצו להחריג אותם, תגישו אחר כך הצעת תיקון לתקנות ואני אאשר אותן, כמו שאמרתי, ואתם אחר כך תחריגו אותה.
<חנן ארליך:>
הנושא של תחולת החוק, שזה נוגע לעצם התקנת החוק שוועדת השרים החליטה לתמוך בו. ועדת השרים החליטה לתמוך בתיאום עם נציגי המשרדים, שנושא התיאום המרכזי שבעצם הוא רלוונטי הוא הנושא הזה של תחולת החוק על רשות הכבאות.
<היו"ר דוד רותם:>
שלי, את יודעת שאותי זה לא מחייב התיאום. אותי תיאום לא מחייב.
<שלי יחימוביץ:>
ברור, הכנסת היא ריבונית.

<חנן ארליך:>
נכון, הכנסת היא ריבונית ואנחנו פה מציגים כמיטב יכולתנו והבנתו את עמדת ועדת השרים. וועדת השרים, כשהיא דנה, היא לא נכנסת לכל פרט והיא משאירה חלק מהדברים לתיאום עם המשרדים.
<שלי יחימוביץ:>
אני לא קיבלתי דיווח שבוועדת השרים נדון נושא הכבאות.
<חנן ארליך:>

בשביל זה נדרש התיאום. ועדת השרים לא נדרשה לנושא והשאירה נושאים מסוימים לתיאום.
<היו"ר דוד רותם:>
למה החליטו להחריג אתכם?
<עודד ברוק:>
כי זה לא הוחל עלינו בעבר.

<היו"ר דוד רותם:>
בעבר לא הייתם תחת המשרד לביטחון פנים.

<עודד ברוק:>
ואנחנו עדין לא גוף ביטחוני.
<היו"ר דוד רותם:>
כן, את זה אני יודע.
<שולי מועלם:>
אתם בתוך המשרד לביטחון פנים, נכון?
<שלי יחימוביץ:>
למה כל כך בוער לכם להחריג אותם? למה שלא יהיו כמה קווי ייצור שיתפרו עוד כמה מדים לכבאים? למה? מה יש? מה כואב?
<היו"ר דוד רותם:>
הם רשאים, אם הם ירצו להחריג אותם להגיש תיקון לתקנון. יהיה לכם 30 יום ותגישו את התיקון.
<שלי יחימוביץ:>
כרגע לא כתוב בחוק "לרבות כבאים". החוק הוא חוק מאד כללי.
<רויטל גור:>
- - -

<חנן ארליך:>
אני אנסה להסביר: - -
<היו"ר דוד רותם:>
לא חנן, אתה גמרת להסביר. אני מבין שהניסיון למשוך זמן עד שיגיע לפה נציג משרד הביטחון ואני לא מחכה לו. אני עכשיו קורא את החוק ומצביע עליו.
<חנן ארליך:>
אנחנו נאלץ להמליץ לממשלה לא לתמוך בהמשך הליכי החקיקה.
<היו"ר דוד רותם:>
אין שום בעיה, תמליצו לממשלה על מה שאתם רוצים. יש לכם זכות גדולה כבר שנים לפגוע בתעשייה הישראלית. תמשיכו עם זה, זה בסדר.
<חנן ארליך:>
אני בכל זאת מבקש מאדוני - -

<היו"ר דוד רותם:>
אני לא אחכה יותר, אני מצביע. לא הבאתם תשובה, יש לכם בעיה. אדוני, תקרא את הנוסח לפי התקנה שאני ביקשתי בסעיף 2.
<אלעזר שטרן – הלשכה המשפטית:>
אני אגיד משהו כללי: נצטרך לנסח או לכוון את זה בהמשך עם הנסחת אבל אקריא משהו בסגנון: "תקנות לפי סעיף 3א(א)(1) לחוק העיקרי כנוסחו בסעיף 1 לחוק זה לענין רכישת טקסטיל בעבור משרד הביטחון והמשרד לביטחון פנים יוגשו לאישור ועדת החוקה, חוק ומשפט של הכנסת בתוך 30 ימים מיום תחילתו של חוק זה". ופה הדבר שהיושב ראש הציע: "לא הוגשו תקנות, לא יציעו מערכת הביטחון והמשרד לביטחון פנים מכרזים לרכישת טקסטיל".
<היו"ר דוד רותם:>
מי בעד?
ההצעה נתקבלה פה אחד.

<חמד עמאר:>
אני מהליכוד במקום יריב לוין.

<היו"ר דוד רותם:>
זה בסדר, אתה תמיד יותר טוב מיריב לוין. 
<דורית ואג:>
ושלי במקום מרב מיכאלי או משה מזרחי.

<היו"ר דוד רותם:>
תודה רבה. הישיבה נעולה.

<שלי יחימוביץ:>
אדוני היושב ראש, אני מאד מודה לך.

<היו"ר דוד רותם:>
על לא דבר. הם יגישו הסתייגות, את צריכה לדבר עם ציפי.

<הישיבה ננעלה בשעה 09:32.>
